96/747/YOS: Yhteinen toiminta, 29 päivältä marraskuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella hakemiston laatimisesta ja ylläpitämisestä kansainvälisen järjestäytyneen rikollisuuden vastaisen toiminnan erityisvalmiuksista ja -taidoista sekä erityisasiantuntemuksesta Euroopan unionin jäsenvaltioiden rikollisuuden torjuntaa ja lainkäyttöä koskevan yhteistyön helpottamiseksi



Virallinen lehti nro L 342 , 31/12/1996 s. 0002 - 0003



YHTEINEN TOIMINTA, 29 päivältä marraskuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella hakemiston laatimisesta ja ylläpitämisestä kansainvälisen järjestäytyneen rikollisuuden vastaisen toiminnan erityisvalmiuksista ja -taidoista sekä erityisasiantuntemuksesta Euroopan unionin jäsenvaltioiden rikollisuuden torjuntaa ja lainkäyttöä koskevan yhteistyön helpottamiseksi (96/747/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja sen K.3 artiklan 2 kohdan b alakohdan, ottaa huomioon puheenjohtajavaltion ja Belgian tekemän aloitteen, ottaa huomioon Europolin huumeyksikköä koskevan, neuvoston Euroopan unionista tehdyn sopimuksen K.3 artiklan perusteella 10 päivänä maaliskuuta 1995 hyväksymän yhteisen toiminnan (1), ja Europolin huumeyksikön toimeksiannon laajentamista koskevan, neuvoston Euroopan unionista tehdyn sopimuksen K.3 artiklan perusteella 16 päivänä joulukuuta 1996 hyväksymän yhteisen toiminnan (2), muistuttaa mieliin, että sopimuksen K.1 artiklan 8 ja 9 kohdan mukaan tulliasiain ja poliisiasiain yhteistyötä kansainvälisen rikollisuuden ehkäisemiseksi ja torjumiseksi pidetään jäsenvaltioiden yhteistä etua koskevina asioina, sekä katsoo, että kansainvälisen rikollisuuden tiettyjen muotojen vakavuus ja kehittyminen edellyttävät jäsenvaltioiden oikeudenpitoviranomaisten välisen yhteistyön tehostamista erityisesti teknisellä ja tieteellisellä alalla, kyetäkseen vastaamaan jäsenvaltioihin kohdistuviin erilaisiin uhkiin kansalliset järjestäytyneen rikollisuuden torjunnasta ja lainkäytöstä vastaavat viranomaiset ovat kehittäneet erityisvalmiuksia ja -taitoja sekä erityisasiantuntemusta, jotka olisi periaatteessa pyynnöstä saatettava kaikkien jäsenvaltioiden asianomaisten viranomaisten saataville niiden tarpeiden mukaisesti ja soveltuvina ajankohtina, nämä erityisvalmiuksien ja -taitojen sekä erityisasiantuntemuksen alat käsittävän hakemiston luominen ja ylläpito saattaisi ne laajemmin ja helpommin jäsenvaltioiden viranomaisten saataville, mikä vahvistaisi jäsenvaltioiden keinoja torjua rikollisuutta, ja tässä yhteisessä toiminnassa tarkoitetulla hakemistolla ei ole tarkoitus korvata tai muuttaa mitään olemassa olevia kahden- ja monenvälisiä tieteellisiä ja teknisiä yhteistyöjärjestelyjä rikollisuuden torjunnan alalla, eikä sen avulla ole myöskään tarkoitus välittää operatiivista tietoa, eikä sen vuoksi ole myöskään tarpeellista perustaa neuvostoon mitään uusia järjestelyjä, Europolin huumeyksikön on ensimmäisenä toimenpiteenä perustettava hakemisto, joka koskee laitonta huumausainekauppaa ja ihmisillä käytävää kauppaa, ON HYVÄKSYNYT SEURAAVAN YHTEISEN TOIMINNAN: 1 artikla Europolin huumeyksikön tehtävänä on rikollisuuden vastaisen toiminnan erityisvalmiuksia ja -taitoja sekä erityisasiantuntemusta koskevan hakemiston perustaminen, ylläpitäminen ja jakelu niiden rikollisuuden muotojen osalta, jotka kuuluvat Europolin huumeyksikön (EDU) toimivaltaan 10 päivänä maaliskuuta 1995 ja 16 päivänä joulukuuta 1996 hyväksyttyjen yhteisten toimintojen mukaisesti. 2 artikla 1. Jäsenvaltiot toimittavat hakemistoon sisällytettävän aineistonsa Europolin huumeyksikölle. 2. Europolin huumeyksikkö kokoaa hakemiston jäsenvaltioiden toimittaman aineiston pohjalta. 3. Toimittaessaan hakemistoon tulevaa aineistoaan jäsenvaltioiden on otettava täysimääräisesti huomioon kussakin jäsenvaltiossa vahvistetut määräykset tietojen salassapidosta ja suojaamisesta. 4. Europolin huumeyksikön tehtävänä on tämän jälkeen jäsenvaltioiden myöhemmin toimittaman aineiston pohjalta tehdä huolellisesti hakemistoon mahdolliset muutokset ja lisäykset sekä saattaa ne jäsenvaltioiden tietoon. 3 artikla 1. Jokainen jäsenvaltio toimittaa hakemistoa varten tiedot kaikista niistä järjestäytyneen rikollisuuden vastaisessa toiminnassa kehittämistään erityisvalmiuksista ja -taidoista sekä erityisasiantuntemuksesta, joiden saattamista kaikkien jäsenvaltioiden käyttöön se pitää hyödyllisenä. 2. Jäsenvaltioiden toimittaman aineiston, joka voitaisiin parhaiten toimittaa neuvostossa sovittavia lomakkeita käyttäen, on sisällettävä ainakin riittävä kuvaus kustakin yksittäisestä valmiudesta, taidosta tai asiantuntemuksesta, jotta jäsenvaltioiden asianomaiset viranomaiset voisivat tehdä perustellun arvion sen todennäköisestä merkityksestä niiden toiminnalle. Aineistossa on lisäksi ilmoitettava täsmällisesti keinot suorien ja nopeiden yhteyksien saamiseksi joko niihin viranomaisiin, jotka tarjoavat kyseisiä valmiuksia, taitoja tai asiantuntemusta, tai yhteydenpidosta keskitetysti vastaavaan tahoon asianomaisessa jäsenvaltiossa. 3. Jäsenvaltioiden tehtävänä on tarvittaessa saattaa nämä yhteystiedot ajan tasalle. 4. Jäsenvaltiot voivat milloin hyvänsä toimittaa hakemistoon lisäaineistoa tai pyytää aineistoa poistettavaksi siitä. 5. Hakemistossa ei säilytetä muita henkilötietoja kuin tämän järjestelmän toiminnan vaatimat nimet ja yhteystiedot. 4 artikla 1. Jokaisella jäsenvaltiolla on yksi kappale hakemistoa. Jäsenvaltion asianomaisten viranomaisten, jotka haluavat käyttää hyväkseen hakemistossa mainittua yksittäistä valmiutta, on käännyttävä kyseisen tiedon toimittaneen jäsenvaltion yhteydenpidosta vastaavan tahon puoleen. Nämä sopivat keskenään myös aiheutuvien kustannusten mahdollisesta korvaamisesta. 2. Valmiutta, taitoa tai asiantuntemusta koskevan aineiston hakemistoon toimittanut jäsenvaltio voi yksittäistapauksessa olosuhteiden niin vaatiessa kieltäytyä antamasta sitä käytettäväksi. 3. Jäsenvaltiot sopivat, että ottaessaan yhteyttä hakemiston välityksellä ne ilmoittavat neuvoston yksimielisellä päätöksellä määrätyt, yhteydenoton kannalta keskeiset tiedot Europolin huumeyksikölle, jotta hakemiston käyttökelpoisuuden tehokas seuraaminen olisi mahdollista. 4. Sovelletaan 10 päivänä maaliskuuta 1995 hyväksytyn yhteisen toiminnan 5 artiklan 2 kohtaa ja 7 artiklaa. 5 artikla Tämä yhteinen toiminta julkaistaan virallisessa lehdessä. Se tulee voimaan päivänä, jona se julkaistaan. Tehty Brysselissä 29 päivänä marraskuuta 1996. Neuvoston puolesta N. OWEN Puheenjohtaja (1) EYVL N:o L 62, 20.3.1995, s. 1 (2) Katso tämän virallisen lehden sivu 4.